[pic] | COMISIA EUROPEANĂ |

Bruxelles, 8.4.2010

COM(2010)130 final

2010/0072 (NLE)

Propunere de

REGULAMENT (UE) Nr. .../2010 AL CONSILIULUI

de modificare a Regulamentului (CE) nr. 234/2004 de impunere a unor măsuri restrictive împotriva Liberiei

(prezentat în comun de Înaltul Reprezentant al UE pentru afaceri externe și politica de securitate și Comisie)

EXPUNERE DE MOTIVE

1. Poziția comună 2004/137/PESC prevede aplicarea măsurilor stabilite în Rezoluția 1521 (2003) a Consiliului de Securitate al Organizației Națiunilor Unite, inclusiv interzicerea acordării de asistență tehnică în domeniul activităților militare. Aceasta prevede, de asemenea, interzicerea acordării de asistență financiară pentru activități militare. În temeiul poziției comune menționate anterior, Regulamentul (CE) nr. 234/2004 al Consiliului[1] impune o interdicție generală privind furnizarea, în Liberia sau în scopul utilizării în această țară, de asistență tehnică, fonduri sau asistență financiară pentru activități militare către orice persoană, entitate sau organism.

2. La 12 februarie 2008, Consiliul a adoptat Poziția comună 2008/109/PESC din 12 februarie 2008 care a confirmat aceste măsuri și le-a consolidat, împreună cu alte măsuri, într-o singură poziție comună.

3. La 17 decembrie 2009, Consiliul de Securitate al ONU a adoptat Rezoluția 1903 (2009), care a modificat măsurile restrictive ale ONU privind armele și materialele conexe și privind furnizarea de asistență tehnică, de fonduri și asistență financiară pentru activități militare, limitând efectul acestor măsuri restrictive la entitățile neguvernamentale și persoanele care desfășoară activități pe teritoriul Liberiei. Exportul de arme și materiale conexe și furnizarea de asistență, consiliere și instruire legată de activități militare către guvernul Liberiei nu mai sunt interzise. În temeiul acestei rezoluții, Consiliul a adoptat Decizia 2010/129/PESC[2], de modificare a Poziției comune 2008/109/PESC.

4. Înaltul Reprezentant al Uniunii pentru afaceri externe și politica de securitate și Comisia propun în comun modificarea, în consecință, a Regulamentului (CE) nr. 234/2004.

5. 2010/0072 (NLE)

Propunere de

REGULAMENT (UE) Nr. .../2010 AL CONSILIULUI

de modificare a Regulamentului (CE) nr. 234/2004 de impunere a unor măsuri restrictive împotriva Liberiei

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 215,

având în vedere Decizia 2010/129/PESC a Consiliului[3] de modificare a Poziției comune 2008/109/PESC privind măsuri restrictive împotriva Liberiei[4],

având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei,

întrucât:

6. Poziția comună 2004/137/PESC prevede aplicarea măsurilor stabilite în Rezoluția 1521 (2003) a Consiliului de Securitate a Organizației Națiunilor Unite (UNSCR), inclusiv interzicerea acordării de asistență tehnică în domeniul activităților militare. Aceasta prevede, de asemenea, interzicerea acordării de asistență financiară pentru activități militare. În temeiul poziției comune menționate anterior, Regulamentul (CE) nr. 234/2004 al Consiliului[5] impune o interdicție generală privind furnizarea, în Liberia sau în scopul utilizării în această țară, de asistență tehnică, fonduri sau asistență financiară pentru activități militare către orice persoană, entitate sau organism.

7. La 12 februarie 2008, Consiliul a adoptat Poziția comună 2008/109/PESC din 12 februarie 2008 care a confirmat aceste măsuri și le-a consolidat, împreună cu altele, într-un singur act juridic.

8. La 17 decembrie 2009, Consiliul de Securitate al ONU a adoptat Rezoluția 1903 (2009), care a modificat măsurile restrictive ale ONU privind armele și materialele conexe și privind furnizarea de asistență, consiliere și instruire legată de activități militare, limitând efectul acestor măsuri restrictive la entitățile neguvernamentale și persoanele care desfășoară activități pe teritoriul Liberiei. În temeiul acestei rezoluții, Consiliul a adoptat Decizia 2010/129/PESC, de modificare a Poziției comune 2008/109/PESC.

9. Este necesar ca Regulamentul (CE) nr. 234/2004 să fie modificat în consecință.

10. Orice prelucrare a datelor cu caracter personal ale persoanelor fizice în temeiul prezentului regulament ar trebui să fie conformă cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date[6] și cu Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date[7],

ADOPTĂ PREZENTUL REGULAMENT:

Articolul 1

Regulamentul (CE) nr. 234/2004 al Consiliului se modifică după cum urmează:

1. La articolul 1 se adaugă următoarea definiție:

„Comitetul pentru sancțiuni” înseamnă comitetul instituit în temeiul punctului 21 din Rezoluția 1521 (2003) a Consiliului de Securitate al Organizației Națiunilor Unite;”

2. Articolul 2 se înlocuiește cu următorul text:

„ Articolul 2

1. Se interzice

(a) acordarea de asistență tehnică legată de activitățile militare, inclusiv de livrarea, fabricarea, întreținerea și utilizarea armelor și a materialelor conexe de orice tip, inclusiv armamentele și munițiile, vehiculele și echipamentele militare, echipamentele paramilitare și piesele de schimb pentru acestea, direct sau indirect, oricărei persoane ori entități neguvernamentale sau organism neguvernamental în Liberia sau în scopul utilizării în această țară;

(b) acordarea de finanțare sau asistență financiară în legătură cu activitățile militare, inclusiv subvenții, împrumuturi și asigurarea creditelor de export, cu ocazia vânzării, furnizării, transferului sau exportului de arme și de materiale conexe sau a furnizării, în Liberia sau în scopul utilizării în această țară, de asistență tehnică în legătură cu acest material, direct sau indirect, oricăror persoane, entități sau organisme neguvernamentale; sau

(c) participarea, cu bună știință și voluntar, la activități care au ca obiect sau efect eludarea interdicțiilor menționate la literele (a) sau (b) de mai sus.

2. Statul membru respectiv notifică în prealabil Comitetului pentru sancțiuni furnizarea, în Liberia sau în scopul utilizării în această țară, de asistență tehnică, de fonduri sau asistență financiară oricărei persoane ori entități guvernamentale sau organism guvernamental, efectuată în temeiul unei dispoziții diferite de articolul 3 alineatul (1) litera (a) de mai jos. Acest tip de notificare trebuie să conțină toate informațiile relevante, inclusiv, după caz, beneficiarul final, data propusă a livrării și traseul transporturilor.”

3. Articolul 3 se înlocuiește cu următorul text:

„ Articolul 3

1. Prin derogare de la articolul 2, autoritatea competentă a statului membru în care este stabilit prestatorul de servicii, astfel cum se menționează pe website-urile menționate în anexa 1, poate autoriza furnizarea:

(a) de asistență tehnică destinată exclusiv sprijinirii misiunii Organizației Națiunilor Unite în Liberia sau utilizării de către aceasta; precum și

(b) de asistență tehnică privind echipamentul neletal destinat exclusiv utilizării în scop umanitar sau de protecție, cu condiția ca statul membru respectiv să fi notificat Comitetului pentru sancțiuni furnizarea acestui tip de asistență tehnică, în conformitate cu articolul 2 alineatul (2) de mai sus.

2. Deciziile privind cererile de autorizare se iau de către autoritățile competente de la caz la caz, fiind luate în considerare toate aspectele relevante, inclusiv criteriile stabilite de Poziția comună 2008/944/PESC a Consiliului de definire a normelor comune care reglementează controlul exporturilor de tehnologie și echipament militar[8]. Autoritățile competente solicită măsuri de protecție împotriva utilizării abuzive a acestui tip de autorizații și, după caz, adoptă dispoziții pentru repatrierea armelor și a materialelor conexe furnizate.

3. Nu se acordă autorizații pentru activități care s-au desfășurat deja.”

4. Articolul 4 se elimină.

Articolul 2

Prezentul regulament intră în vigoare în ziua următoare datei publicării în Jurnalul Oficial al Uniunii Europene .

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles, […]

Pentru Consiliu

Președintele […]

[1] JO L 40, 12.2.2004, p. 1.

[2] JO L 51, 2.3.2010, p. 23.

[3] JO L 51, 2.3.2010, p. 23.

[4] JO L 38, 13.2.2008, p. 26.

[5] JO L 40, 12.2.2004, p. 1.

[6] JO L 8, 12.1.2001, p. 1.

[7] JO L 281, 23.11.1995, p. 31.

[8] JO L 335, 13.12.2008, p. 99.